b'\n_START_ARTICLE_\nCandomino\n_START_PARAGRAPH_\nCandomino, viralliselta nimelt\xc3\xa4\xc3\xa4n Espoon nuorisokuoro Candomino ry, on vuonna 1967 perustettu espoolainen nuorisosekakuoro, er\xc3\xa4s Suomen tunnetuimmista kuoroista. Candomino-kuoro on osallistunut menestyksekk\xc3\xa4\xc3\xa4sti niin kotimaisiin kuin kansainv\xc3\xa4lisiinkin kuorokilpailuihin. Vuonna 1980 Candomino voitti ensimm\xc3\xa4isen palkinnon BBC:n Let the Peoples Sing -kuorokilpailussa. Kes\xc3\xa4ll\xc3\xa4 2010 kuoro osallistui Sveitsiss\xc3\xa4 Festival Choral International de Neuch\xc3\xa2telin kuorokilpailuun. Kuoro saavutti sekakuorosarjassa toisen sijan ja lis\xc3\xa4ksi voitti palkinnon: "Parhaan hengellisen teoksen esitt\xc3\xa4j\xc3\xa4". Yleisradio valitsi Candominon vuoden nuorisokuoroksi kaudelle 2014\xe2\x80\x932015._NEWLINE_Candomino on konsertoinut laajalti sek\xc3\xa4 kotimaassa ett\xc3\xa4 ulkomailla, vuonna 2015 kuoro vieraili Tukholmassa ja Visbyss\xc3\xa4, sit\xc3\xa4 edellisen\xc3\xa4 vuonna Ranskassa ja vuonna 2012 Saksassa, jonne kuoro on matkannut per\xc3\xa4ti 12 kertaa. Kuoro on historiansa aikana tehnyt yli 20 korkeatasoista levytyst\xc3\xa4, joista viimeisimm\xc3\xa4t ovat olleet Olli Kortekankaan kuoromusiikkia sis\xc3\xa4lt\xc3\xa4v\xc3\xa4 O Mare Mio -levy, joka ilmestyi syyskuussa 2005 ja joululevy Ihme marraskuulta 2011. _NEWLINE_Kuoron nimi perustuu latinankielisiin sanoihin Cantate Domino, mik\xc3\xa4 on suomennettuna laulakaa Herralle. Candominon ohjelmisto on laaja niin tyylillisesti kuin ajallisestikin. Kuoro on tullut tunnetuksi mm. joululaulujen herkk\xc3\xa4n\xc3\xa4 tulkitsijana. Candominon perusti Tauno Satomaa (s. 1936), joka toimi kuoron johtajana 38 vuotta. T\xc3\xa4ll\xc3\xa4 hetkell\xc3\xa4 kuoroa johtaa Esko Kallio (s. 1974).\n_START_SECTION_\nKuorokoulu\n_START_PARAGRAPH_\nCandominon toiminta-ajatuksena on alusta asti ollut nuorison musiikkiharrastuksen edist\xc3\xa4minen ja kuorolaulun tason kohottaminen. Kuoron menestys perustuu m\xc3\xa4\xc3\xa4r\xc3\xa4tietoiseen harjoitukseen ja kuoron j\xc3\xa4senten jatkuvaan koulutukseen. N\xc3\xa4m\xc3\xa4 ovat elementtej\xc3\xa4, jotka ovat kuultavissa Candominon ainutlaatuisessa ominaissoinnissa, jota on kuvattu kuulaaksi, hele\xc3\xa4ksi ja tiiviiksi._NEWLINE_Candomino harjoittelee kahdesti viikossa, koko kuorona ja \xc3\xa4\xc3\xa4nitt\xc3\xa4in. Lis\xc3\xa4ksi kuoro pit\xc3\xa4\xc3\xa4 keskim\xc3\xa4\xc3\xa4rin kolme viikonloppuleiri\xc3\xa4 lukukaudessa, jolloin lauletaan aamusta iltaan sek\xc3\xa4 nautitaan yhdess\xc3\xa4olosta. Kuorolaiset k\xc3\xa4yv\xc3\xa4t my\xc3\xb6s laulutunneilla ja voivat suorittaa laulun perustutkintoja sek\xc3\xa4 osallistua lauluyhtyeopetukseen._NEWLINE_Kuorokoulu-ajatusta tukemaan perustettiin Candominon yhteyteen vuonna 2013 lapsikuoro CandoMini, jota johtaa musiikkipedagogi Viena Jurvelin. Lapsikuoro CandoMinill\xc3\xa4 on todella iloinen asenne ja heid\xc3\xa4n kappaleissaan on monesti mukana my\xc3\xb6s koreografioita. Vaikka lapsikuoro ei ole ollut pitk\xc3\xa4\xc3\xa4n koossa, on se ehtinyt jo osallistua johtajansa Viena Jurvelinin kanssa Tampereen S\xc3\xa4vel -kuorokatselmukseen kes\xc3\xa4kuussa 2015. Jurvelinin johtaman kuoron riveiss\xc3\xa4 lapset saavat tasokasta musiikillista ohjausta sek\xc3\xa4 arvokasta esiintymiskokemusta. Candomino ja CandoMini j\xc3\xa4rjest\xc3\xa4v\xc3\xa4t my\xc3\xb6s yhteiskonsertteja, joissa lapset p\xc3\xa4\xc3\xa4sev\xc3\xa4t esiintym\xc3\xa4\xc3\xa4n ja kehittym\xc3\xa4\xc3\xa4n kokeneempien Candominon laulajien kanssa.\n_START_SECTION_\nEsko Kallio\n_START_PARAGRAPH_\nEsko Kallio (s. 1974) on johtanut Candominoa vuodesta 2005. Kallio on valmistunut musiikin maisteriksi Sibelius-Akatemian kuoronjohtoluokalta, mink\xc3\xa4 lis\xc3\xa4ksi h\xc3\xa4n on osallistunut useille mestarikursseille Suomessa ja ulkomailla, joista viimeisin oli BBC Singersin kurssi Lontoossa. Candominon lis\xc3\xa4ksi Esko Kallio on johtanut tai harjoittanut useita ammatti- ja amat\xc3\xb6\xc3\xb6rikuoroja koti- ja ulkomailla. Kallio on palkittu lupaavan nuoren kuoronjohtajan palkinnolla Madetoja-mieskuorokilpailuissa vuonna 2000 ja kuoronjohtajan erikoispalkinnolla Tampereen kansainv\xc3\xa4lisess\xc3\xa4 kuorokatselmuksessa 2003._NEWLINE_Esko Kallio on kantaesitt\xc3\xa4nyt yhteens\xc3\xa4 useita tunteja 2000-luvun kuoromusiikkia. H\xc3\xa4n my\xc3\xb6s opettanut kuoronjohtoa Sibelius-Akatemiassa ja ulkomailla; syksyll\xc3\xa4 2008 h\xc3\xa4n piti mestarikurssin Liszt-Akatemian opiskelijoille Budapestissa. Suomen Kuoro-opiston taiteellisena johtajana Kallio on toiminut vuodesta 2006.'